Sinita ng Commission on Audit (COA) ang Philippine Drug Enforcement Agency (PDEA) sa pagtanggi na mausisa ang storage facilities ng may P6.8 bilyong halaga ng iligal na droga.

Sa 2017 audit report, sinabi ng COA na hanggang noong Disyembre, ang PDEA ay merong nakatagong 1.28 milyong gramo ng shabu na nagkakahalaga ng P6.4 bilyon.

Bukod pa dito ang 36,859.23 milliliters ng liquid shabu na nagkakahalaga ng P184.3 milyon, 54,604.43 gramo ng cocaine (P196.6 milyon), 11,367.49 gramo ng ecstasy (P13.6 milyon) at 48,353.04 gramo ng marijuana (P2.4 milyon).

Pero napansin ng COA na walang fire extinguisher o surveillance camera sa laboratory ng PDEA na ginagamit sa forensic examination.

Hindi rin pinapasok ang COA sa evidence room at storage facilities sa dahilang sensitibo daw ang drug evidence.

Siniguro naman umano ng Documentation and Evidence Division at Examination Division na mahigpit ang seguridad sa pasilidad. Mayroon umanong apat na pintuan ang kuwarto na may 11 lock, at meron ding night vision camera sa loob.

“We were not able to verify these but noted that behind the rear wall of the evidence room is a multi-level parking, which makes it vulnerable to forced entry. Further, the panel control for the humidifier that controls the temperature inside the evidence room is located outside,” ayon sa COA.